## Educació entrega la bandera de la Comunitat Valenciana als 16 estudiants valencians participants en la Ruta Quetzal 2025

*** El director general de Centres Docents assenyala que “són exemple d’una joventut que ha demostrat la seua millor versió en els moments més difícils”
* 200 estudiants de tota Espanya participen enguany en este programa educatiu que recorrerà diferents trams del Camí de Sant Jaume**

El director general de Centres Docents, Jorge Cabo, ha entregat la bandera de la Comunitat Valenciana als 16 estudiants valencians que participen en la Ruta Quezal 2025, “un acte simbòlic amb el qual la Conselleria d’Educació, Cultura, Universitats i Ocupació vol reconéixer el mèrit de tots els jóvens que heu decidit embarcar-vos en representació de la nostra autonomia en este prestigiós programa educatiu i cultural que combina l’estudi i l’aventura”.

El director general ha felicitat els participants valencians per “formar part d’eixe grup de 200 estudiants de tota Espanya”, en representació de la Comunitat Valenciana, “que s’enorgullix de comptar amb una joventut que ha demostrat la seua millor versió, per la seua solidaritat i resiliència, en els moments més difícils”.

En este sentit, ha assenyalat que els participants són “un exemple per als xiquets, les xiquetes i els jóvens de la Comunitat Valenciana, perquè heu demostrat que la il·lusió, l’esforç i l’esperit d’aventura es veuen recompensats” a través d’esta iniciativa.

Així mateix, Jorge Cabo ha agraït a les famílies el seu paper en inculcar “en els seus fills esta actitud proactiva que els fa estar il·lusionats davant projectes tan enriquidors per a ells com ho és este”.

Amb el lema ‘Del corazón del Salnés al camino mozárabe de Santiago’, la Ruta Quetzal 2025 permetrà a 200 estudiants de tota Espanya recórrer des del 10 de juliol diferents trams del Camí de Sant Jaume, patrimoni de la humanitat de la UNESCO pel seu valor universal i excepcional com a via d’intercanvi cultural en un viatge tant físic com de coneixement i creixement personal.

Fecha: 12/06/2025